文悅程

文悅程，係香港街頭表演者、主持、司儀、女高音、歌手，同時投身音樂教育。

簡歷
程程喺香港出世同埋成長，細細個就好鍾意音樂，香港中文大學音樂系畢業，主修聲樂，副修琵琶同埋非洲鼓，仲有學作曲。曾經喺美國Bellarmine University留學一年，主修音樂，副修戲劇，選修爵士鋼琴、古典鋼琴、爵士聲樂、古典聲樂同埋非洲鼓，所有科目都滿分修業。

喺美國讀書期間，程程曾參與當地嘅大學選美活動，喺路易維爾城同埋肯塔基州選美比賽勇奪冠軍，兩次都憑《茉莉花》一曲當選才藝小姐。

程程曾經喺Opera Hong Kong參與歌劇演出，包括Carmen，DonCarlo，Aida等。佢試過同無伴奏合唱組合King's Singer嘅歌手、格萊美獎得獎者Paul Phoenix同台演出。

2019年開始，程程專心鑽研廣東歌流行曲文化，跟張崇德學習唱歌。

出道經過
2018年1月6號，文悅程用藝名「小月」喺旺角西洋菜街銀行中心嘅「新天地歌舞團」演出，以一曲《問我》開始街頭演唱事業，為期四個幾月。

同年5月20號，文悅程用藝名「程程」正式出道，加入「旺角羅文歌舞團」，憑著《月半小夜曲》得到「旺角羅文」賞識，每逢禮拜六、日都係喺旺角街頭演唱。

文悅程特別鍾意廣東小調，尤其係翻唱《鮮花滿月樓》。佢擅長女高音，係第一個將古典音樂同埋音樂劇帶到街頭嘅表演者，第一首獻唱嘅音樂劇《Think of Me》，之後獻唱過《Memory》同埋《I Dreamed a Dream》。

文悅程喺旺角表演咗無幾耐，香港特區政府宣佈喺2018年8月取消旺角西洋菜街行人專用區，佢喺殺街前夕擔任「旺角羅文歌舞團」嘅代言人，接受過好多傳媒訪問     ，包括喺商業一台嘅時評節目《在晴朗的一天出發》入面同兩位議員討論「殺街」。其他訪問包括《新聞透視》、香港電台電視台第三台、BeautyExchange《Be Story》等。7月29號，「殺街」前嘅最後一晚，文悅程擔任「旺角羅文歌舞團」嘅主持，同西洋菜街嘅支持者告別。

成為獨立表演者
離開旺角西洋菜街之後，程程正式成為一個獨立嘅街頭表演者。

2018年9月2號，程程首次舉辦自彈自唱嘅音樂會，改編咗唔少經典金曲，重新演繹《忘記他》、《再見我的愛人》，特別加入音樂劇元素。喺同一日，「程程知音會」正式成立。

2018年9月26號，程程喺「程程知音小聚」音樂會中唱咗第一首包辦作曲、填詞、編曲嘅作品，由佢嘅支持者將新歌命名為《生命小夜曲》，歌曲表達佢對人生志向嘅追求，同埋對音樂嘅熱愛之情。

2018年9月，程程憑一曲《Don’t Cry for Me Argentina》考獲西九文化區嘅表演資格，10月6號第一次喺西九以歌會友，重新返到街頭演唱。

2018年10月28號，程程喺銅鑼灣柏斯音樂廳舉行音樂會，邀請到年輕鋼琴家、作詞、作曲家梁柏希伴奏，同時為程程度身訂造一首全新歌曲《回眸》。

演出

電視節目
程程同朋友Anson組成「指腹為fd」，成功喺二百幾隊參選隊伍之中脫穎而出，參與ViuTV旅遊節目《嚮導玩》嘅問答遊戲。節目喺2018年4月23、24號播出，程程以輕鬆幽默嘅形象得到觀眾歡心。

程程擔任ViuTV節目《2蚊遊》嘅主持，以活潑生動嘅形象同觀眾見面，拍攝二十集香港本地旅遊節目，帶各位老友記玩盡十八區，介紹各區名勝景點，同時食盡各區特色美食。節目喺2018年9月2號首播。

2018年：《嚮導玩》參賽者
2018年-2019年：《2蚊遊3》主持

音樂演出
2018年11月18號：受香港彈撥樂團邀請喺上環文娛中心演出2首民謠。
2019年1月6號：程程喺佐敦嘉彩漁村宴開四圍，舉行「生日聯歡會」。
2019年1月25號：「和諧之聲．唱響紅磡廣場」音樂會。
2019年2月8號：「好歌歡聚！28新春喜慶金曲演唱會」。
2019年3月24號：首張個人唱片「陪著你走」發佈會。
2019年4月28號：2019樂施音樂馬拉松活動上，自彈自唱「遇見」、JAZZ版「對你愛不完」以及How far I'll go。

攞過嘅獎 
2019
 2019 NMCC International Competition - HK Regional 美國nmcc國際音樂邀請賽 - 香港 ---- 金獎
 世界表演藝術錦標賽 WCOPA Team Hong Kong, CHINA ---- 銅獎

Youtube | 音樂程程

香港女藝人
悅程
祖籍梅縣